Príloha č. 4  k Vnútornému predpisu č. 2/2025

Podmienky prijatia na študijné programy spojeného 1. a 2. stupňa


Uchádzač o štúdium musí vo všeobecnosti spĺňať nasledovné predpoklady:
• ukončené stredoškolské vzdelanie s maturitou  
(fakulta vyhodnocuje aj výsledky stredoškolského štúdia uchádzačov na základe hodnotenia predmetov internej časti maturitnej skúšky, pri bodovom hodnotení berie do úvahy predmety maturitnej skúšky rovnocenne a uchádzať môže získať max. 60 bodov)
• úspešné absolvovanie prijímacej skúšky pre daný študijný program 
(prijímacia skúška - talentová/ústna/písomná vrátane jej častí sa hodnotí max. 300 bodmi)


UČITEĽSTVO PRE ZÁKLADNÉ ŠKOLY – vzdelávacia oblasť jazyk a komunikácia 

ZŠ-SLAN/10	ZŠ-ANNE/10      
ZŠ-SLNE/10	ZŠ-ANFR/10 
ZŠ-SLFR/10	ZŠ-NEFR/10  

Študijný program tvorí kombinácia dvoch jazykov: slovenského, anglického, nemeckého alebo francúzskeho. Fakulta si v prípade nízkeho počtu vyhradzuje právo danú kombináciu jazykov neotvoriť a ponúknuť uchádzačom náhradnú kombináciu jazykov a prijať vyšší počet uchádzačov na inú/náhradnú kombináciu jazykov.

Podmienky prijatia sú: 
· [bookmark: _Hlk210648154]ukončené stredoškolské vzdelanie s maturitou
· úspešné absolvovanie prijímacej skúšky/prijímacieho pohovoru. 

Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov prijímacej skúšky (max. 300 b).

V prijímacích skúškach sa overujú jazykové predpoklady pre štúdium DVOCH z nasledovných jazykov: slovenského, anglického, nemeckého alebo francúzskeho. Uchádzač si vyberie z týchto štyroch možností dva jazyky/jazykové moduly:

Modul 1 - slovenský jazyk a literatúra
Uchádzač o štúdium  vykoná prijímaciu skúšku zo slovenského jazyka formou  motivačného rozhovoru.

Modul 2 - anglický jazyk a literatúra 
[bookmark: _Hlk210649589]Uchádzač o štúdium  vykoná prijímaciu skúšku z anglického jazyka formou  písomnej prijímacej skúšky na úrovni B2 v dĺžke trvania 90 min.  Obsahové zameranie písomnej skúšky/testu pozostáva z anglickej gramatiky, slovnej zásoby vrátane frazeologizmov a slovných spojení, anglickej výslovnosti a čítania s porozumením. Požadované vedomosti a zručnosti zodpovedajú úrovni B2 podľa SERR, t. j. upper - intermediate, alebo 1. Cambridgeskému certifikátu (FCE).

Uchádzači budú prijímaní bez prijímacej skúšky, ak spĺňajú jedno z nasledovných kritérií:
1. absolvovanie maturity z angličtiny B2, kde študent dosiahol v externej časti min. 75% (nie staršie ako 3 roky), alebo absolvovanie maturity z angličtiny C1,
2. predloženie jedného z medzinárodne uznávaných štandardizovaných certifikátov „First Certificate in English (FCE)“ (nie staršie ako 3 roky), alebo „Cambridge Certificate in Advanced English (CAE)“ (nie staršie ako 4 roky) alebo Certificate of Proficiency in English (CPE)“ (nie staršie ako 5 rokov),
3. absolvovanie testu  TOEFL - minimum získaných bodov 90 (nie staršie ako 2 roky),
4. absolvovanie testu IELTS  - Band Score minimálne 6 (nie staršie ako 2 roky),
5. absolvovanie Všeobecnej alebo odbornej štátnej jazykovej skúšky (nie staršie ako 3 roky) - pozn. skúšky musia byť realizované oprávnenou inštitúciou (pozri www.minedu.sk),
6. absolvovanie Základnej štátnej jazykovej skúšky s hodnotením „s vyznamenaním“ (1) (nie staršie ako 3 roky) -  pozn. skúšky musia byť realizované oprávnenou inštitúciou (pozri https://www.minedu.sk/data/att/505/32094.747281.pdf)
7. absolvovanie testu  CITY and GUILDS na úrovni B2, zameraného na všetky štyri jazykové zručnosti - písanie, čítanie, počúvanie a rozprávanie (nie staršie ako 3 roky).
Splnenie aspoň jedného z týchto kritérií je považované za úspešné absolvovanie prijímacej skúšky z anglického jazyka, čím sa uchádzači nemusia zúčastniť písomnej skúšky na Katedre anglického jazyka, literatúry a didaktiky. Na základe uznania vyššie uvedeného certifikátu/štátnej/maturitnej skúšky bude uchádzačovi pridelený počet bodov ekvivalentný s maximálnym počtom bodov z písomnej prijímacej skúšky. Uvádzané kritériá sa každý rok aktualizujú reflektujúc  prípadné zmeny v  systémoch štandardizovaného testovania.

Modul 3 – nemecký jazyk a literatúra
V prípade, vyššieho počtu uchádzačov ako fakulta plánuje prijať, sa výber uchádzačov uskutočňuje na základe prijímacej skúšky formou motivačného rozhovoru v nemeckom jazyku na úrovni B1 podľa SERR.   Prednášky a semináre v rámci tejto špecializácie uskutočňujú v nemeckom jazyku, vyžaduje sa jeho znalosť na úrovni B1 podľa SERR.

Modul 4 – francúzsky jazyk a literatúra 
V prípade, vyššieho počtu uchádzačov ako fakulta plánuje prijať, sa výber uchádzačov uskutočňuje na základe prijímacej skúšky zameranej na jazykové predpoklady uchádzača zloženej z písomnej prijímacej skúšky formou testu v dĺžke trvania 30 min. a ústneho pohovoru. 

UČITEĽSTVO PRE ZÁKLADNÉ ŠKOLY – vzdelávacia oblasť matematika a informatika
Podmienky prijatia sú: 
· ukončené stredoškolské vzdelanie s maturitou
· v prípade väčšieho počtu uchádzačov ako je predpokladaný počet prijatých uchádzačov na daný študijný program sa realizuje výber uchádzačov.

Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov písomnej prijímacej skúšky (max. 300 b). Písomný test je kombináciou testu študijných predpokladov a učiva matematiky a informatiky základnej a strednej školy -  dĺžka trvania 45 min.  
V prípade úspešného absolvovania maturitnej skúšky z matematiky, bude uchádzač oslobodený od prijímacej skúšky.
· úspešného absolvovania vybraných matematických a informatických súťaží zo základnej a strednej školy (max. 30 bodov). Do úvahy sa berie iba jedna – najvyššie hodnotená súťaž:
· Matematická/informatická  olympiáda na SŠ (nie školské kolo)		30b
· Matematická/informatická olympiáda na ZŠ (nie školské kolo)		25 b
· Pytagoriáda ZŠ (nie školské kolo)					15 b
· iBobor (nie školské kolo)						15 b


UČITEĽSTVO PRE ZÁKLADNÉ ŠKOLY – vzdelávacia oblasť človek a spoločnosť
Podmienky prijatia sú: 
· ukončené stredoškolské vzdelanie s maturitou
· v prípade väčšieho počtu uchádzačov ako je predpokladaný počet prijatých uchádzačov na daný študijný program sa realizuje výber uchádzačov.

Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov ústnej prijímacej skúšky ( max. 300 b). 
Ústny pohovor prebieha pred komisiou, ktorá posúdi motiváciu a osobnostné predpoklady pre štúdium učiteľstva pre základné školy - vzdelávacia oblasť človek a spoločnosť.


UČITEĽSTVO PRE ZÁKLADNÉ ŠKOLY – vzdelávacia oblasť umenie a kultúra
Podmienky prijatia sú: 
· ukončené stredoškolské vzdelanie s maturitou
· úspešné absolvovanie prijímacej skúšky.

Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov talentovej prijímacej skúšky (max. 300 b). Uchádzač si vyberá prioritné zameranie štúdia na základe, ktorého absolvuje prijímaciu skúšku z výtvarného alebo hudobného zamerania.
Prijímacia skúška bude pozostávať z:
· ústneho pohovoru zameraného na zistenie motivácie uchádzača a zistenie stavu vedomostí a všeobecný prehľad  uchádzača v oblasti umenia a kultúry, na pohovore uchádzač bude prezentovať svoje portfólio, ktoré bude obsahovať:
· v prípade výtvarného zamerania - prezentácie najlepších výtvarných prác alebo projektov, realizovaných v období za posledné 2 roky pred konaním skúšky, približne 20 prác
· v prípade hudobného zamerania – prezentácie hudobných vystúpení a/alebo projektov, realizovaných v období za posledné 2 roky pred konaním skúšky.
Odporúča sa spracovať vo forme portfólia alebo prezentácie, ktorú je možné priniesť v digitálnej, alebo tlačenej forme.

· talentovej skúšky, ktorou sa overuje úroveň umeleckého talentu:
· v prípade výtvarného zamerania - 1 praktické výtvarné riešenie zadania v kresbe, resp. maľbe na výkres formát A2 podľa modelu (dĺžka trvania 135 min.)
· v prípade hudobného zamerania
· interpretačný výstup dvoch skladieb zameraný na minimálne dve štýlové obdobia (z toho minimálne jedno dielo žijúceho autora)
·  skupinová improvizácia na overenie rytmických, sluchových a tvorivých schopností študenta.


UČITEĽSTVO PRE ZÁKLADNÉ ŠKOLY – primárne vzdelávanie
Podmienky prijatia sú: 
· ukončené stredoškolské vzdelanie s maturitou
· úspešné absolvovanie prijímacej skúšky.
Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov ústnej prijímacej skúšky (max. 300 b). 

Uchádzač o štúdium  vykoná prijímaciu skúšku formou  ústneho pohovoru. Ústny pohovor prebieha pred komisiou, ktorá posúdi: 
· všeobecný prehľad uchádzača,
· vážnosť a hĺbku záujmu o štúdium učiteľstva pre primárne vzdelávanie, ktoré budú posúdené na základe motivačného listu uchádzača. Uchádzač si motivačný list prinesie so sebou v deň konania ústneho pohovoru. 
Vzhľadom na skutočnosť, že v študijnom programe učiteľstvo pre základné školy - primárne vzdelávanie je  dôležitá aj úroveň  komunikácie ako základného interakčného procesu budúceho učiteľa, počas prijímacieho pohovoru sa sleduje aj úroveň obsahovej a formálnej stránky komunikácie, najmä hovorenej reči.

LOGOPÉDIA
Podmienky prijatia sú:
· ukončené stredoškolské vzdelanie s maturitou
· úspešné absolvovanie prijímacej skúšky.

Výber uchádzačov sa uskutočňuje na základe:
· výsledkov stredoškolského štúdia uchádzačov - predmetov internej časti maturitnej skúšky, predmety maturitnej skúšky sú posudzované rovnocenne (max. 60 bodov)
· výsledkov prijímacej skúšky vrátane jej všetkých častí  (max. 300 b).

Prijímacia skúška bude pozostávať z:
· talentovej skúšky (max. 100 b) zameranej na  komunikačnú spôsobilosť (úroveň artikulácie, plynulosť reči, kvalita hlasu, motorika artikulačných orgánov, pohotovosť vo vyjadrovaní). Základné predpoklady pre vykonávanie profesie logopéd budú posúdené komisiou odborníkov. Uchádzač si na talentovú skúšku prinesie zoznam prečítanej literatúry, dotýkajúcej sa zvoleného študijného programu a predloží ho skúšobnej komisii. 
· písomnej skúšky (spolu max. 200 b) z:
· testu z biológie  (max. 50 b) v rozsahu učiva pre gymnáziá so zameraním predovšetkým na biológiu človeka - dĺžka trvania 20 min.
· testu všeobecnej informovanosti (max. 40 b) -  dĺžka trvania 15 min.
· skúšky jazykového citu (max. 80 b) formou diktátu, testu a skúšky rýchlosti čítania s porozumením – dĺžka trvania 35 min.
· jazykovej kompetencie z anglického jazyka (max. 30 b) formou testu s dopĺňaním -  dĺžka trvania 15 min.

Literatúra:
Biológia pre gymnáziá
Občianska náuka pre gymnáziá

